KOMMISSIONENS BESLUTNING af 26. juli 1995 om overgangsforanstaltninger, der er nødvendige for opstilling og rationel anvendelse af foreløbige lister over tredjelandsvirksomheder med bemyndigelse til at eksportere animalske produkter til EF (Tekst af betydning for EØS) (95/417/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 95/408/EF om 22. juni 1995 om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr (1), særlig artikel 7, og

ud fra følgende betragtninger:

Vedtagelsen af listen over virksomheder er et led i harmoniseringen af betingelserne for import af animalske produkter fra tredjelande; vedtagelsen af sådanne lister har konsekvenser for tilrettelæggelsen af veterinærkontrollen for animalske produkter fra tredjelande;

der bør fastsættes overgangsforanstaltninger med hensyn til hyppigheden af den kontrol, der skal iværksættes ved de ydre grænser; med hensyn hertil har Kommissionen fastsat harmoniserede regler om mindre hyppig kontrol fra den 1. februar 1996, jf. Kommissionens beslutning 94/360/EF af 20. maj 1994 om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF (2), senest ændret ved beslutning 95/270/EF (3);

med henblik på rationel anvendelse af de foreløbige lister over virksomheder bør kontrollen føres med den hidtil gældende hyppighed, indtil der kan føres mindre hyppig kontrol som nævnt i artikel 1, stk. 1, i beslutning 94/360/EF;

opstillingen af foreløbige lister over virksomheder kræver, at anvendelsesområdet for artikel 8 i Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (4) afgrænses;

denne beslutnings bestemmelser skal tages op til fornyet behandling, når artikel 30 i direktiv 90/675/EØF er blevet ændret;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Artikel 8 i direktiv 90/675/EØF gælder for produkter, med hensyn til hvilke der er vedtaget EF-beslutninger for at fastsætte:

- en liste over godkendte tredjelande

- en liste over godkendte virksomheder (dyre- og folkesundhed)

- et standardcertifikat (sundheds- og hygiejnecertifikat).

Artikel 2

1. Medlemsstaterne fører identitetskontrol på samme sted som de fører fysisk kontrol og eventuelt begge former for kontrol samtidig.

2. I de tilfælde, der er nævnt i artikel 8, stk. 4, i direktiv 90/675/EF, føres identitetskontrollen og den fysiske kontrol på det forudgående udvalgte bestemmelsesgrænsekontrolsted, såfremt produkterne ikke aflæsses eller omlades fra et fly eller skib til et andet i ankomstlufthavnens eller -havnens toldzone for at blive sendt til det forudgående udvalgte bestemmelsesgrænsekontrolsted.

Artikel 3

Medlemsstaterne anvender bestemmelserne om kontrolhyppighed, som vedtages i henhold til artikel 8, stk. 3, i direktiv 90/675/EØF, så snart de træder i kraft.

Indtil da:

- fører medlemsstaterne identitetskontrol og fysisk kontrol med den hyppighed, der var gældende på deres område før den 1. juli 1992

- meddeler medlemsstaterne Kommissionen og de øvrige medlemsstater, hvor hyppigt de fører kontrol.

Artikel 4

Denne beslutning anvendes indtil den 1. februar 1996.

Artikel 5

Denne beslutning er rettet til medlemsstaterne.

Udfærdiget i Bruxelles, den 26. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 243 af 11. 10. 1995, s. 17.

(2) EFT nr. L 158 af 25. 6. 1994, s. 41.

(3) EFT nr. L 165 af 15. 7. 1995, s. 24.

(4) EFT nr. L 373 af 31. 12. 1990, s. 1.